Príloha 2

- Návrh -
Štatút
Komisie pre účasť Slovenskej republiky 
na spolupráci s  Európskou vesmírnou agentúrou 

Čl.1
Úvodné ustanovenia

(1)	Podpredseda vlády a minister školstva Slovenskej republiky (ďalej len „minister“) zriaďuje podľa § 10 ods. 2 zákona č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a o zmene a doplnení niektorých zákonov v znení neskorších predpisov Komisiu pre účasť Slovenskej republiky na spolupráci s Európskou vesmírnou agentúrou  (ďalej len „komisia“) za účelom zabezpečenia úloh vyplývajúcich z dohody o spolupráci medzi Slovenskou republikou  a Európskou vesmírnej agentúrou (European Space Agency, ďalej len „ESA“). 

(2)	Štatút upravuje postavenie, práva, povinnosti, zloženie a činnosť komisie.

(3)	Činnosťou komisie nie je dotknutá pôsobnosť a zodpovednosť Slovenskej republiky v ESA a účasť Slovenskej republiky v európskych programoch vesmírneho výskumu.

Čl. 2
Postavenie, úlohy a právomoci komisie

(1)	Komisia je poradným orgánom Ministerstva školstva Slovenskej republiky (ďalej len „ministerstvo“) pre  zabezpečovanie spolupráce Slovenskej republiky s ESA.

(2)	Hlavnými úlohami komisie sú najmä:
a)	na základe poverenia ministerstva zastupovať Slovenskú republiku pri rokovaniach s ESA o nadviazaní spolupráce s ESA a uzatvorení dohody o spolupráci medzi Slovenskou republikou  a Európskou vesmírnou agentúrou,
b)	navrhovať, prerokúvať a posudzovať koncepciu spolupráce Slovenskej republiky s ESA, 
c)	navrhovať oblasti spolupráce slovenských organizácií výskumu,  vývoja a priemyslu s ESA a jej organizačné  a finančné zabezpečenie,
d)	navrhovať odborné stanoviská a odporúčania k aktivitám slovenských odborníkov v ESA.
Čl. 3
Zloženie komisie

(1)	Komisiu tvoria  predseda, podpredseda a ďalší členovia komisie.

(2)	Predsedom komisie je generálny riaditeľ Sekcie vedy a techniky Ministerstva školstva SR.
 
(3)	Podpredsedu komisie navrhujú členovia komisie zo svojich radov. 

(4)	Členmi komisie sú po jednom zástupcovi, zástupca Ministerstva dopravy, pôšt a telekomunikácií SR, Ministerstva zahraničných vecí SR,  Ministerstva hospodárstva SR,  Ministerstva obrany SR, Ministerstva životného prostredia SR, Ministerstva pôdohospodárstva SR, Úradu vlády SR, sektora vysokých škôl navrhnutý Slovenskou rektorskou konferenciou, zástupca Slovenskej akadémie vied navrhnutý Predsedníctvom Slovenskej akadémie vied, zástupca podnikateľského sektora výskumu a vývoja navrhnutý Zväzom priemyselných výskumných a vývojových organizácií a zástupca priemyslu navrhnutý Zväzom priemyslu Slovenska.

(5)	Členov komisie vymenúva a odvoláva  minister.

(6)	Členstvo v komisii je dobrovoľné  a nezastupiteľné.

(7)	Členstvo v komisii zaniká
a)	smrťou,
b)	vzdaním sa členstva na základe vlastnej písomnej žiadosti člena doručenej predsedovi komisie, 
c)	odvolaním z členstva na základe písomnej žiadosti navrhovateľa člena doručenej predsedovi komisie.

(8)	Minister  odvolá člena komisie, ak
a)	sa bez ospravedlnenia nezúčastní na dvoch po sebe nasledujúcich rokovaniach komisie, alebo
b)	bol právoplatne odsúdený za úmyselný trestný čin.

Čl. 4
Činnosť komisie

(1)	Komisiu vedie a za jej činnosť ministerstvu zodpovedá predseda komisie. Predsedu komisie v čase jeho neprítomnosti zastupuje podpredseda komisie.

(2)	Predseda komisie zastupuje komisiu navonok a koná v jej mene, najmenej dva krát  ročne zvoláva a vedie zasadnutie komisie, má právo podľa svojho uváženia alebo na základe návrhu člena komisie pozývať na zasadnutie hostí. Predseda je tiež povinný zvolať zasadnutie komisie, ak o to požiada aspoň tretina členov komisie.

(3)	Činnosť komisie organizačne a administratívne zabezpečuje sekretariát komisie, ktorého funkciu vykonáva Sekcia vedy a techniky ministerstva. 

(4)	Tajomníkom komisie je zamestnanec Sekcie vedy a techniky ministerstva. Tajomník komisie koordinuje prípravu podkladov na rokovanie komisie a robí zápis zo zasadnutia komisie, ktorý predkladá na schválenie predsedajúcemu rokovania komisie.

(5)	Z členstva v komisii nevzniká nárok na odmenu.

(6)	Výdavky spojené s činnosťou komisie sú uhrádzané z rozpočtovej kapitoly Ministerstva školstva Slovenskej republiky. 

Čl. 5
Rokovanie komisie

(1)	Komisia je uznášaniaschopná, ak sa na jej rokovaní zúčastní aspoň polovica členov. 

(2)	Komisia navrhuje odporúčania hlasovaním. Odporúčanie je prijaté, ak zaň hlasuje nadpolovičná väčšina členov komisie prítomných na rokovaní. Pri rovnosti hlasov rozhoduje hlas predsedajúceho.

(3)	Hlasovanie pri voľbe podpredsedu je tajné, ostatné hlasovania sú verejné. 

(4)	V naliehavých prípadoch  možno uskutočniť hlasovanie aj pomocou elektronickej pošty.

Čl. 6
Účinnosť štatútu

Tento štatút nadobúda účinnosť dňom jeho podpisu  ministrom.

V Bratislave dňa 
                                                    ................................................
                                                                                              Ján Mikolaj                                                                       
                                                                                              podpredseda vlády 
                                                                                               a minister školstva SR